Document ID: 32005D0047

RÅDETS AFGØRELSE
af 22. december 2004
om ændring af afgørelse 2000/24/EF for at tage højde for udvidelsen af Den Europæiske Union og den europæiske naboskabspolitik
(2005/47/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 181 A
under henvisning til forslag fra Kommissionen
under henvisning til udtalelse fra Europa-Parlamentet og
ud fra følgende betragtninger:
(1)
Tiltrædelsestraktaterne, der blev undertegnet den 16. april 2003, trådte i kraft den 1. maj 2004.
(2)
Den rapport (1), Kommissionen har udarbejdet i overensstemmelse med artikel 1, stk. 1, tredje afsnit, i Rådets afgørelse 2000/24/EF af 22. december 1999 om en fællesskabsgaranti til Den Europæiske Investeringsbank mod tab i forbindelse med lån til projekter uden for Fællesskabet (Central- og Østeuropa, Middelhavslandene, Latinamerika og Asien samt Den Sydafrikanske Republik) (2), konkluderer, at der er behov for visse ændringer i afgørelsen, især i lyset af udvidelsen af Den Europæiske Union.
(3)
Det Europæiske Råd i København den 12. og 13. december 2002 konkluderede, at førtiltrædelsesstøtten til Tyrkiet fra og med 2004 vil blive finansieret over budgetposten »førtiltrædelsesudgifter«.
(4)
Siden vedtagelsen af afgørelse 2000/24/EF har EIB's erfaringer med den skiftende praksis i henseende til investeringsgarantier vist, at der er behov for at tage omfanget af de politiske risici, der er dækket under fællesskabsgarantien, og af de kommercielle risici, EIB løber, op til fornyet overvejelse.
(5)
Under risikodelingsordningen bør budgetgarantien ud over politiske risici i form af manglende overførsel af valuta, ekspropriation, krig og civile uroligheder også dække risici affødt af manglende mulighed for at gå rettens vej ved kontraktbrud i forbindelse med visse kontrakter begået af tredjelandets regering eller andre myndigheder.
(6)
Under risikodelingsordningen bør EIB dække de kommercielle risici med passende ikke-statslige garantier fra tredjeparter eller enhver anden sikkerhedsstillelse samt stole på debitors finansielle soliditet i overensstemmelse med sine sædvanlige kriterier.
(7)
De finansielle overslag for 2000-2006 i henhold til den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren (3) omfatter et loft for lånegarantireserven i Fællesskabets budget på 200 mio. EUR (i 1999 priser) pr. år.
(8)
Et tæt samarbejde mellem EIB og Kommissionen bør sikre, at der er konsekvens og synergi i forhold til Den Europæiske Unions geografiske samarbejdsprogrammer, og at EIB's lånetransaktioner supplerer og styrker Den Europæiske Unions politikker for disse regioner.
(9)
Afgørelse 2000/24/EF bør derfor ændres i overensstemmelse hermed -
TRUFFET FØLGENDE AFGØRELSE:
Artikel 1
Afgørelse 2000/24/EF ændres således:
1.
Artikel 1 ændres således:
a)
Stk. 1 ændres således:
i)
Første afsnit affattes således:
»Fællesskabet yder Den Europæiske Investeringsbank (EIB) en generalgaranti til dækning af alle udeblevne, men forfaldne afdrag på lån, som den i overensstemmelse med sine sædvanlige kriterier og til støtte for de relevante mål for Fællesskabets eksterne politikker har ydet til investeringsprojekter i de sydøstlige nabolande, Middelhavslandene, Latinamerika og Asien og Den Sydafrikanske Republik.«
ii)
Andet afsnit, andet punktum, affattes således:
»Det samlede låneloft beløber sig til 19 460 mio. EUR fordelt således:
-
sydøstlige nabolande:
9 185 mio. EUR
-
Middelhavslande:
6 520 mio. EUR
-
Latinamerika og Asien:
2 480 mio. EUR
-
Den Sydafrikanske Republik:
825 mio. EUR
-
særligt handlingsprogram til støtte for konsolideringen og intensiveringen af toldunionen EF-Tyrkiet:
450 mio. EUR
og må være udnyttet senest den 31. januar 2007. Der tages højde for allerede undertegnede lån i form af et fradrag i de regionale lånelofter.«
b)
Stk. 2 ændres således:
i)
Første led affattes således:
»-
sydøstlige nabolande: Albanien, Bosnien-Hercegovina, Bulgarien, Kroatien, Den Tidligere Jugoslaviske Republik Makedonien, Rumænien, Serbien og Montenegro og Tyrkiet«.
ii)
I andet led udgår ordene »Cypern«, »Malta« og »Tyrkiet«.
2.
I artikel 2 indsættes følgende afsnit:
»Kommissionen aflægger rapport om anvendelsen af denne afgørelse senest den 31. juli 2006.«
Artikel 2
Denne afgørelse træder i kraft på dagen for offentliggørelsen i Den Europæiske Unions Tidende.
Udfærdiget i Bruxelles, den 22. december 2004.

Labels: 2
15